Nødvendigheden af indsamlingen af PNR-oplysninger blev også påvist ved dens evne til at bistå de relevante myndigheder med at identificere højrisikorejsende, som de retshåndhævende myndigheder ikke tidligere har kendt. Desuden er nytten af opbevarede — såkaldte historiske — PNR-oplysninger blevet påvist af adskillige eksempler, hvor historiske PNR-oplysninger var af afgørende betydning for at løse højt profilerede terrorbekæmpelsessager, ikke kun i USA, men også i EU.

Evalueringsholdene har drøftet forskellige måder, hvorpå PNR-oplysninger anvendes til at forebygge, opdage, efterforske og retsforfølge terrorhandlinger og hermed forbundet kriminalitet og visse andre forbrydelser af grænseoverskridende karakter. Ved den fælles evaluering blev det bekræftet, at PNR-oplysninger indeholder elementer, der ikke er tilgængelige på anden måde, og navnlig at den information, der indgår i PNR-oplysningerne, ikke kan findes i nogen anden form for dataindsamling.

·Den 2. august 2019 sendte Kommissionen forud for den fælles evaluering et spørgeskema til USA. Department of Homeland Security forelagde et skriftligt udkast til besvarelse af spørgeskemaet forud for den fælles evaluering og derefter en endelig konsolideret udgave.

Den fælles evaluering består af en mere grundig gennemgang af aftalen ved at undersøge den måde, aftalen overordnet fungerer på, samt dens operationelle merværdi og ved at vurdere aftalens resultater, virkninger, effektivitet, nødvendighed og proportionalitet. Den giver også mulighed for at gøre status over eventuelle virkninger som følge af udviklingen af begge parters relevante lovgivning og retspraksis. I den fælles evaluering anlægges der derfor en bredere tilgang end ved de fælles vurderinger, hvorved begge parter vurderer, om aftalen gennemføres korrekt.

Endelig drøftede evalueringsholdene også Domstolens udtalelse 1/15 om den planlagte PNR-aftale mellem EU og Canada.

Konklusioner

Den fælles evaluering har tydeligt påvist aftalens merværdi og operationelle effektivitet, når det kommer til bekæmpelse af terrorisme og grov kriminalitet af grænseoverskridende karakter. Af de eksempler, der blev fremlagt i forbindelse med evalueringen, fremgår det, at PNR-oplysninger, herunder historiske PNR-oplysninger, der er et unikt datasæt, har været afgørende for at forhindre fremmedkrigere i at vende tilbage og for især at bekæmpe narkotikakriminalitet og udnyttelse af børn. Desuden er aftalens mål i overensstemmelse med de internationale forpligtelser til at indsamle, behandle og analysere PNR-oplysninger med henblik på effektiv grænsekontrol for at forhindre terrorister i at rejse samt bidrage til at skabe forbindelser mellem enkeltpersoner med tilknytning til organiseret kriminalitet og retsforfølge terrorhandlinger og organiseret kriminalitet.

Kommissionen anerkender USA's bestræbelser på at opfylde kravene i aftalen fra 2012 for så vidt angår tekniske såvel som organisatoriske aspekter og anbefaler, at DHS fortsætter sine bestræbelser på at i) begrænse antallet af brugere, der har adgangsrettigheder til PNR-oplysninger, ii) overholde kravene vedrørende følsomme oplysninger og indføre mekanismer, der tager sigte på straks at slette eventuelt modtagne følsomme oplysninger, iii) undersøge, om det er nødvendigt at opbevare inaktive PNR-oplysninger, iv) forbedre de systemer, der fra sag til sag benyttes til videre overførsel af oplysningerne til amerikanske enheder uden for DHS og til andre tredjelande, v) sikre feedback om effektiviteten af målkriterierne på regionalt og lokalt plan og vi) sikre, at kravet om, at luftfartsselskaber i særlige tilfælde skal give adgang til DHS, vurderes regelmæssigt og begrænses mest muligt.

Samtidig bemærkede EU-holdet, at trods de mange garantier i aftalen er flere aspekter af aftalen ikke i fuld overensstemmelse med Domstolens udtalelse 1/15 om den planlagte PNR-aftale med Canada, eftersom aftalen med USA blev indgået inden Domstolens udtalelse. Dette vedrører opbevaring af PNR-oplysninger, behandling af følsomme oplysninger, underretning af passagerer, forudgående uafhængig gennemgang af anvendelsen af PNR-oplysninger, regler for indenlandsk udveksling og videre overførsel, uafhængigt tilsyn samt anvendelse af databaser udelukkende til bekæmpelse af terrorisme og grov kriminalitet af grænseoverskridende karakter med henblik på krydstjek af PNR-oplysninger.

Kommissionen tager USA's holdning og argumenter til efterretning. Kommissionen tager ligeledes den betydning, som USA tillægger nødvendigheden af at opbevare historiske PNR-oplysninger, til efterretning.

På denne baggrund forpligtede parterne sig til at fortsætte deres konstruktive dialog om gennemførelsen af aftalen og samarbejde om anbefalingerne fra den fælles vurdering (2015) og denne evaluering i lyset af Domstolens udtalelse om den planlagte PNR-aftale mellem EU og Canada. I den forbindelse vil Kommissionen vurdere, hvilke nødvendige opfølgende foranstaltninger der skal træffes, idet der også tages hensyn til den feedback, der er modtaget af Europa-Parlamentet og Rådet om denne evaluering.

Generelt vil Kommissionen revidere EU's eksterne strategi for overførsel af PNR-oplysninger til tredjelande næste år.